भाजपा का देवयानी और झामुमो का संजीव पर दांव
पंचायत चुनाव परिणाम आने के बाद सभी की नजर जिला परिषद के चेयरमैन पर टिकी है। इसे लेकर दिग्गज नेता रणनीति बनाने में जुट गए हैं। झारखंड मुक्ति मोर्चा भारतीय जनता पार्टी के बड़े नेता अपने-अपने समर्थकों को इस पद पर काबिज कराने की कोशिश में जुटे हैं। राज्य निर्वाचन आयोग के निर्देश पर जिला पंचायतीराज विभाग भी चेयरमैन, उपाध्यक्ष समेत प्रमुख, उप प्रमुख और उप मुखिया के चुनाव की तैयारी में जुटे हैं। इन सभी पदों का चुनाव बैलेट पेपर से होगा। निर्वाचित जिला परिषद, पंचायत समिति सदस्य, वार्ड सदस्य अपने-अपने मतों का प्रयोग कर चेयरमैन सहित अन्य पदों के लिए चुनाव करेंगे। चुनाव आयोग ने 22 जनवरी के पूर्व सभी पद का चुनाव करा लेने का निर्देश दिया है। आयोग की मंजूरी मिलने के बाद चुनाव की प्रक्रिया पूरी कर ली जाएगी। प्रमुख, उप प्रमुख और उप मुखिया का चुनाव प्रखंड मुख्यालय में अलग-अलग तिथि को कराया जाएगा। इसका चुनाव एसडीओ कराएंगे। उप प्रमुख और उप मुखिया पद के लिए बीडीओ, सीओ निर्वाची पदाधिकारी होंगे। चेयरमैन के चुनाव से पूर्व सभी चयनित जिला परिषद के सदस्यों को पद की शपथ दिलाई जाएगी। नामांकन, नामांकन पत्रों की जांच आदि प्रक्रियाएं एक ही दिन में पूरी कर ली जाएंगी। इस प्रक्रिया के पूर्ण होने के बाद बैलेट पेपर तैयार किया जाएगा।
राजनीति गलियारे में इन नामों पर चर्चा
झारखंडमुक्ति मोर्चा के बड़े नेता चंपई सोरेन बहरागोड़ा के विधायक कुणाल षाड़ंगी चेयरमैन पद पर अपने किसी समर्थक को बैठाने के लिए सक्रिय हैं। वहीं, भारतीय जनता पार्टी के बड़े नेता भी हर हाल में अपने समर्थक के सीट पर बैठाना चाहते हैं। वैसे जिन नामों की चर्चा राजनीति गलियारे में हो रही है, उनमें झामुमो समर्थक अर्जुन पूर्ति तथा विधायक कुणाल के करीबी शिवचरण हांसदा का नाम सबसे ऊपर है। वहीं, पूर्व विधायक रामदास सोरेन के चहेते पोटका के संजीव सरदार माने जा रहे हैं। संजीव पर झामुमो दांव खेलने के प्रयास में जुटा है। भाजपा सुभाष सरदार देवयानी मुर्मू पर अपना दांव आजमा सकती है। अब देखना यह है कि पलड़ा किसका भारी पड़ता है। घाटशिला अनुमंडल में अधिकांश झामुमो समर्थक जिप प्रत्याशी जीत कर आए हैं। इसमें बहरागोड़ा विधानसभा क्षेत्र से सबसे अधिक जनता ने झामुमो समर्थकों को जीत का सेहरा पहनाया है। बहरागोड़ा प्रखंड से तीन, चाकुलिया प्रखंड में दो में एक, गुड़ाबांदा में एक मिलाकर पांच समर्थकों ने जीत हासिल की है। वहीं, मुसाबनी से बाघराय मार्डी भी झामुमो समर्थक हैं। चाकुलिया से एक जिप प्रत्याशी जगन्नाथ महतो भाजपा समर्थक को जीत मिली है। धालभूमगढ़ से आरती सामाद, घाटशिला से पूर्णिमा कर्मकार को आजसू का समर्थक माना जा रहा है। मुसाबनी से सुभाष सरदार भाजपा समर्थक हैं। इन सभी प्रत्याशियों में भाजपा नेता कुनाराम मुर्मू की बहू देवयानी मुर्मू का पलड़ा सबसे अधिक मजबूत है। देवयानी मुर्मू झामुमो नेता चंपाई सोरेन के दूर के रिश्तेदार हैं। वहीं, विधायक लक्ष्मण टुडू का भी करीबी माना जाता है। ऐसी स्थिति में भाजपा देवयानी पर दांव खेल सकती है। इसमें झामुमो का भी समर्थन प्राप्त होने की संभावना जताई जा रही है। वैसे युवा नेता अर्जुन पूर्ति की दावेदारी को कम नहीं आंका जा रहा है।
शिवचरण हांसदा
देवयानी मुर्मू
hin_Deva hin_Deva hin_Deva hin_Deva awa_Deva bho_Deva